Henning Hyllested (EL), 2022-05-18:
Tak for det.
Det kalder altid på voldsomme følelser, og det synes jeg også at debatten indimellem har bragt på bane, og det er rigtig godt.
Lad mig til at begynde med lige slå fast, at det her beslutningsforslag har vi jo fremsat, fordi vi er blevet inspireret af Frankrig, som har gjort noget tilsvarende som det, vi foreslår.
Det betyder, at de pr. 1. marts 2022 har indført krav til bilreklamer og også har et forbud mod reklamer for biler med meget høj CO 2 -udledning.
Det har Frankrig gjort af en grund, så så gakket er det vel ikke at foreslå, at vi kunne gøre det samme i Danmark – så skal man jo sige, at de er gakkede i Frankrig.
Det synes jeg nu ikke de er, og det svarer heller ikke helt til, hvad Alex Ahrendtsens opfattelse er af Frankrig.
Vi har jo selvfølgelig også ladet os inspirere lidt af og sammenlignet med, hvad vi egentlig gør på tobaksområdet.
Så det er ligesom baggrunden for det her forslag.
Det udvider de allerede eksisterende krav om, at der skal oplyses om brændstofforbrug og CO 2 -emission pr. kilometer.
En væsentlig del af forslaget er jo så, at der opfordres til, at man i højere grad der, hvor det er muligt osv., går eller cykler i stedet for at tage bilen.
Det er selvfølgelig navnlig de korte ture, vi er efter, altså turen hen til købmanden eller bageren om morgenen, eller hvordan det nu er.
Vi opfordrer selvfølgelig også til i langt højere grad at tage offentlig transport der, hvor det er muligt, og erstatte bilen med det eller tage bilen til den nærmeste station og så tage toget og så tage en cykel fra den station, man når frem til, som et eksempel.
Vi opfordrer også til, at man i langt højere grad gør brug af samkørsel, og det gør vi selvfølgelig, fordi vi mener, at fossile biler jo er klimaskadelige.
De udleder rent faktisk CO 2 .
Jeg vil sige, at vi også – det er fuldstændig korrekt, som det er konstateret – har et forbud mod reklamering for de mest CO 2 -udledende biler.
Vi har sådan en gradueret skala, hvor vi foreslår, at nu kunne det være de 123 g CO 2 pr. kilometer, i 2025 sætter vi så kravene til 100 g, og i 2028 til 95 g.
På den måde matcher vi jo sådan set EU's krav på det her område, som siger, at benzin- og dieselbiler må udlede 95 g pr. kilometer, men det er så i gennemsnit.
Der er mulighed for bilfabrikanterne for at pulje deres biler.
Hvis et bilmærke eller en fabrik fremstiller meget forurenende biler eller meget CO 2 -udledende biler, så kan man lave et samarbejde med en anden bilfabrik, som har mindre CO 2 -udledende biler, og på den måde kan man bringe tallet ned.
Danmarks Statistik har jo for 2021 opgjort, at benzindrevne biler udleder 169 g CO 2 pr. kilometer i gennemsnit, og for dieseldrevne biler handler det om 142 g pr. kilometer.
Som også transportministeren gjorde opmærksom på, udgør transportsektorens udledning ca. 30 pct. af CO 2 -udledningen i det her land, og deraf udgør landevejstransporten i dens forskellige former – lastbiler, busser, men først og fremmest selvfølgelig personbiler – ca. 70 pct. af udledningen fra transportsektoren.
Dermed er transportsektoren en af de helt store syndere på området, det ved vi også godt – sammen med landbruget er det der, vi har nogle problemer.
Fra Enhedslistens side foreslog vi jo i sin tid, at man simpelt hen lavede et forbud mod salg af nye fossile biler fra 2025.
Men det støder jo på EU's krav, altså indre markeds krav om, at man ikke må opstille handelshindringer, og at når biler er godkendt i EU-systemet, så kan de sælges overalt som sådan, og det kan man ikke ændre på.